Christina Olumeko (ALT), 2025-02-25:
Tak for ordet, og tak til formanden for fleksibiliteten, da jeg blev forhindret i at holde min tale på det rigtige tidspunkt i talerækkefølgen.
Og tak til Dansk Folkeparti for at fremsætte et, synes jeg, vigtigt beslutningsforslag om vores demokrati, og hvordan vi styrker det.
Jeg skal nok gøre det sådan forholdsvis kort.
Helt grundlæggende er vi i Alternativet enige i, at vi har brug for at styrke vores demokrati, om end vi måske har en lidt anderledes analyse end den, Dansk Folkeparti laver.
Vi ser overalt i den vestlige verden, at de liberale demokratier er truede.
I USA, Ungarn, Rumænien, Slovenien og Bulgarien oplever man, at demokratiet smuldrer.
Autoritære partier er i fremdrift og vil i demokratiets navn rulle demokratiske institutioner tilbage.
Jeg tror, at noget af det, vi skal indse i liberale demokratier som Danmark og her i Folketinget, er, at demokratier ikke smuldrer ved store militærkup eller ved krig.
De eroderer langsomt over tid.
Det er det, vi ser i den vestlige verden.
Derfor skal vi ikke tage demokratiet for givet.
Vi skal kæmpe for det.
Vi skal løbende vedligeholde det, videreudvikle det og styrke det.
Derfor støtter vi også Dansk Folkeparti i, at der skal indkaldes til forhandlinger om demokratiet.
Der er selvfølgelig også nogle elementer, desværre, i Dansk Folkepartis forslag, som vi ikke synes har så meget at gøre med demokratiet.
Dansk Folkeparti stiller konkret ti forslag, der skal indgå i sådan en reform, og der er nogle, vi ikke bakker op om.
Et af dem, vi bakker op om, handler om et forfatningsråd.
Vi vil også gerne ændre forældelsesfristen for ministeransvar.
Vi vil gerne have, at offentlighedsloven bliver en reel offentlighedslov igen.
Vi vil gerne have gennemsigtighed i politiske donationer.
Vi vil også gerne begrænse meningsmålingerne op til valg.
Vi er dog ikke enige med Dansk Folkeparti i, at der skal nedlægges et forbud mod valgforbund til europaparlamentsvalget.
I det hele taget mener vi, at valgforbund til både Europa-Parlamentet, kommunal- og regionsrådsvalgene er vigtige for at sikre, at alle vælgernes stemmer indgår i mandatfordelingen.
Men vi er til gengæld enige med hr. Morten Messerschmidt i, at der er behov for mere information omkring de her valgforbund, og hvad de betyder.
Så bakker vi heller ikke op om, at der er et problem med, at tidligere partiansatte influerer på embedsværket i en usaglig forstand.
Det har jeg ikke set belæg for.
Men vi tror sådan set, at forslagsstillerne har ret i, at embedsværket er under et stigende pres for at agere partipolitisk.
Det har Dybvadudvalget også konkluderet.
Vi har eksempelvis i forbindelse med minkerstatningsskandalen set, at embedsværkets faglighed er blevet tilsidesat til fordel for et ønske om at sikre regeringens overlevelse.
Jeg tror ikke, problemet kommer af, at nogle embedspersoner skulle have været tidligere partiansatte.
Jeg tror, udfordringen er, at der i nogle ministerier er en meget uhensigtsmæssig kultur, hvor det kan være nemmere at blive forfremmet, hvis man har et godt vælgerstrategisk boldøje til gavn for den siddende regering.
Det er en rådden kultur, som vi skal tage et opgør med.
Så foreslås det også, at der skal afholdes lokale folkeafstemninger om en ændring af kommunalreformen.
Det har vi lidt svært ved at se at der er behov for.
Det er allerede i dag en mulighed for kommunerne at gøre det, så det kan de jo bare gøre.
Vi bakker selvfølgelig heller ikke op om at afskaffe § 266 b i straffeloven.
Det har jeg argumenteret for mange gange.
Så det vil jeg ikke gøre til en lang tale her.
Ellers vil jeg sige tak til Dansk Folkeparti for at løfte en vigtig debat.
Det støtter vi klart op om.
Tak for ordet.